text: Vanvidsbilist uønsket til fodboldkampe
  05 august 2010 kl. 13.08
  En 19-årig vanvidsbilist og OB-fan har fået livsvarig karantæne fra kampene i Odense Boldklub.
  - Han er ikke velkommen til vores kampe længere, siger udviklingschef i OB, Tue Kempf, til Fyens.dk.
  Den 19-årige er sigtet for at have kørt ind i seks fodboldfans i Horsens mandag aften.
  Karantænen gælder som udgangspunkt kun til OB's hjemmekampe, men Tue Kempf fortæller, at de danske superligaklubber har en samarbejdsaftale, der går ud på, at der altid er en såkaldt spotter fra udeholdets kontrollørkorps med til kampene.
  
  Karantæne står fast
  Spotteren arbejder ikke som kontrollør, når han er med til udebanekampe - vedkommende er kun med for at udpege eventuelle karantænedømte ballademagere, og så er det op til hjemmebanearrangøren at beslutte, om vedkommende skal adgang til kampen eller ej.
  - I praksis gælder karantænen til alle kampe. Der er jo ingen klubber, der er interesserede i at lukke ballademagere ind, siger Tue Kempf til Fyens.dk.
   
  Karantænen gælder, uanset om den 19-årige bliver dømt i retten.
  - De oplysninger, vi har, er nok til, at vi synes, at han ikke skal være velkommen til kampe mere, siger Tue Kempf.
  Odense Boldklub afventer politiets efterforskning af de øvrige tre OB-fans i bilen.
  